
讘讘讗 讘转专讗 讟讜 注"讗 - 驻讬专讜砖 砖讟讬讬谞讝诇抓

讜注诇 讬讚讬 砖诇砖讛 讘谞讬 拽专讞.


 讬专诪讬讛 讻转讘 讗转 住驻专讜 讜住驻专 诪诇讻讬诐 讜拽讬谞讜转 (讗讬讻讛). 讞讝拽讬讛 讜住讬注转讜 讻转讘讜 (专讗砖讬 转讬讘讜转 讬诪砖"拽 住讬诪谉 诇讚讘专:  砖讬专 讛砖讬专讬诐 讜 拽讛诇转. 讗谞砖讬 讻谞住转 讛讙讚讜诇讛 讻转讘讜 (拽谞讚"讙 住讬诪谉): 讬讞讝拽讗诇, 讜砖谞讬诐 注砖专, 讚谞讬讗诇, 讜诪讙讬诇转 讗住转专. 注讝专讗 讻转讘 讗转 住驻专讜 讜讬讞住 (住驻专讬 讛讬讞讜住) 砖诇 讚讘专讬 讛讬诪讬诐 注讚 诇讜 (诇讝诪谞讜).


 讜诪注讬专讬诐:  诪住讬讬注讗 诇讬讛 [诪住讬讬注 诇讜] 讛讚讘专 诇专讘, 砖讗诪专 专讘 讬讛讜讚讛 讗诪专 专讘: 诇讗 注诇讛 注讝专讗 诪讘讘诇 注讚 砖讬讞住 注爪诪讜 讜讗讞专讬 砖拽讘注 讗转 砖诇砖诇转 讛讬讜讞住讬谉 砖诇讜 注诇讛, 讜讬讞讜住 讝讛 讛讜讗 讝讛 砖讻转讜讘 讘住驻专 讚讘专讬 讛讬诪讬诐. 讜诪讗谉 讗住拽讬讛 [讜诪讬 讙诪专 讗讜转讜] 讗转 住驻专 讚讘专讬 讛讬诪讬诐 诇讚讜专讜转 砖诇讗讞专 注讝专讗? 鈥� 谞讞诪讬讛 讘谉 讞讻诇讬讛. 讜诪注转讛 讚谞讬诐 讘驻专讟讬 讛讚讘专讬诐 讘讘专讬讬转讗 讝讜.


讗诪专 诪专 [讛讞讻诐]: 讬讛讜砖注 讻转讘 讗转 住驻专讜 讜砖诪讜谞讛 驻住讜拽讬诐 讗讞专讜谞讬诐 砖讘转讜专讛. 讜诪注讬专讬诐 诇驻讬 讝讛: 转谞讬讗 讻诪讗谉 讚讗诪专 [砖谞讜讬讛 讛讘专讬讬转讗 讻讚注转 诪讬 砖讗讜诪专]: 砖诪讜谞讛 驻住讜拽讬诐 讗讞专讜谞讬诐 砖讘转讜专讛 讬讛讜砖注 讻转讘谉. 砖讚讘专 讝讛 砖谞讜讬 讘诪讞诇讜拽转 转谞讗讬诐, 讚转谞讬讗 [砖讻谉 砖谞讬谞讜 讘讘专讬讬转讗] 注诇 诪讛 砖谞讗诪专 "讜讬诪转 砖诐 诪砖讛 注讘讚 讛'" (讚讘专讬诐 诇讚, 讛) 鈥� 讗驻砖专 诪砖讛 诪转 讻讘专, 讜讻转讘 讛讜讗 注爪诪讜 "讜讬诪转 砖诐 诪砖讛"?! 讗诇讗, 注讚 讻讗谉 讻转讘 诪砖讛, 诪讻讗谉 讜讗讬诇讱 讻转讘 讬讛讜砖注, 讗诇讜 讚讘专讬 专' 讬讛讜讚讛. 讜讗诪专讬 诇讛 [讜讬砖 讗讜诪专讬诐] 讻讬 讗诇讜 讚讘专讬 专' 谞讞诪讬讛.


讗诪专 诇讜 专' 砖诪注讜谉: 讗驻砖专 住驻专 转讜专讛 讞住专 讗讜转 讗讞转? 讜讻转讬讘 [讜谞讗诪专 讘讜] 拽讜讚诐 诇讻谉: "诇拽讞 讗转 住驻专 讛转讜专讛 讛讝讛" (讚讘专讬诐 诇讗, 讻讜), 讜诪砖诪注 砖讛讜讗 住驻专 砖诇诐, 砖讗讬谉 诪讜住讬驻讬诐 注诇讬讜! 讗诇讗, 注讚 讻讗谉 讛拽讚讜砖 讘专讜讱 讛讜讗 讗讜诪专 讜诪砖讛 讗讜诪专 讜讞讜讝专 讗讞专讬讜 讜讻讜转讘. 诪讻讗谉 讜讗讬诇讱 诇讙讘讬 诪讜转 诪砖讛 讛拽讚讜砖 讘专讜讱 讛讜讗 讗讜诪专 讜诪砖讛 讻讜转讘 讘讚诪注, 讻诪讜 砖谞讗诪专 诇讛诇谉 讘注谞讬谉 讻讝讛 砖诇 讛拽专讗讛: "讜讬讗诪专 诇讛诐 讘专讜讱 诪驻讬讜 讬拽专讗 讗诇讬 讗转 讻诇 讛讚讘专讬诐 讛讗诇讛 讜讗谞讬 讻转讘 注诇 讛住驻专 讘讚讬讜" (讬专诪讬讛讜 诇讜, 讬讞).


 讜砖讜讗诇讬诐:  讻诪讗谉 讗讝诇讗 [讻讚注转 诪讬 讛讜诇讻转] 讛讗 [讝讜] 砖讗诪专 专' 讬讛讜砖注 讘专 讗讘讗 讗诪专 专讘 讙讬讚诇 讗诪专 专讘: 砖诪讜谞讛 驻住讜拽讬诐 讗讞专讜谞讬诐 砖讘转讜专讛 讬讞讬讚 拽讜专讗 讗讜转谉 讜讗讬谉 诪驻住讬拽讬诐 讘讛诐 诇砖谞讬诐? 诇讬诪讗 [讛讗诐 诇讜诪专] 讻讬 讚注转 专' 讬讛讜讚讛 讛讬讗 讜砖诇讗 讻讚注转 专' 砖诪注讜谉? 砖讛专讬 诇讚注转 专' 砖诪注讜谉 讛诐 讞诇拽 讙诪讜专 诪谉 讛转讜专讛! 讜诪砖讬讘讬诐: 讗驻讬诇讜 转讬诪讗 [转讗诪专] 砖讛讜讗 讻砖讬讟转 专' 砖诪注讜谉, 讛讜讗讬诇 讜讗砖转谞讜 [讜讛砖转谞讜] 鈥� 讗砖转谞讜 [讛砖转谞讜], 砖讻讬讜谉 砖诇讗 谞讻转讘讜 讘讚讬讜拽 讻砖讗专 诪拽专讗讜转 砖讘转讜专讛 讬砖 诇讛诐 讚讬谉 诇注爪诪诐.


砖谞讬谞讜 砖诐: 讬讛讜砖注 讻转讘 讗转 住驻专讜. 讜诪拽砖讬诐: 讜讛讻转讬讘 [讜讛专讬 谞讗诪专] 讘住驻专 讬讛讜砖注: "讜讬诪转 讬讛讜砖注 讘谉 谞讜谉 注讘讚 讛'" (讬讛讜砖注 讻讚, 讻讟)! 讜诪砖讬讘讬诐: 讚讗住拽讬讛 [砖住讬讬诐 讗讜转讜] 讗诇注讝专 讘谉 讗讛专谉 讛讻讛谉. 讜诪拽砖讬诐: 讜讛讻转讬讘 [讜讛专讬 谞讗诪专] 讘住讜祝 住驻专 讬讛讜砖注: "讜讗诇注讝专 讘谉 讗讛专谉 诪转" (讬讛讜砖注 讻讚, 诇讙)! 讜诪砖讬讘讬诐: 讚讗住拽讬讛 [砖住讬讬诐 讗讜转讜] 驻谞讞住.


砖谞讬谞讜 砖诐: 砖诪讜讗诇 讻转讘 讗转 住驻专讜. 讜诪拽砖讬诐: 讜讛讻转讬讘 [讜讛专讬 谞讗诪专] 讘住驻专 砖诪讜讗诇: "讜砖诪讜讗诇 诪转" (砖诪讜讗诇 讗 讻讞, 讙)! 讜诪砖讬讘讬诐: 讚讗住拽讬讛 [砖讙诪专 讗讜转讜] 讙讚 讛讞讜讝讛 讜谞转谉 讛谞讘讬讗.


砖谞讬谞讜 砖诐 砖讚讜讚 讻转讘 讗转 住驻专 转讛诇讬诐 注诇 讬讚讬 注砖专讛 讝拽谞讬诐 讜诪讜谞讬诐 讗讜转诐. 讜砖讜讗诇讬诐: 讜诇讬讞砖讜讘 谞诪讬 [讜砖讬诪谞讛 讙诐 讻谉] 讗转 讗讬转谉 讛讗讝专讞讬 砖讬砖 诪讝诪讜专 注诇 砖诪讜 (转讛讬诇讬诐 驻状讟:讗壮)! 讗诪专 专讘: 讗讬转谉 讛讗讝专讞讬 讝讛 讛讜讗 讗讘专讛诐, 讜专讗讬讛 诇讚讘专, 讻转讬讘 讛讻讗 [谞讗诪专 讻讗谉]: "讗讬转谉 讛讗讝专讞讬" (转讛讬诇讬诐 驻讟 讗), 讜讻转讬讘 讛转诐 [讜谞讗诪专 砖诐]: "诪讬 讛注讬专 诪诪讝专讞 爪讚拽" (讬砖注讬讛 诪讗, 讘), 砖诪驻专砖讬诐 讻诇 注谞讬谉 讝讛 讘讗讘专讛诐, 讜注诇 砖诐 砖讘讗 诪谉 讛诪讝专讞 谞拽专讗 "讗讬转谉 讛讗讝专讞讬".


 讜诪转拽砖讬诐:  拽讗 讞砖讬讘 [讛专讬 讛讜讗 诪讜谞讛 砖诐] 讗转 诪砖讛 讜拽讗 讞砖讬讘 [讜诪讜谞讛] 讙诐 讗转 讛讬诪谉, 讜讛讗诪专 [讜讛专讬 讗诪专] 专讘: 讛讬诪谉 讛谞讝讻专 讘诪拽专讗 (诪诇讻讬诐 讗' 讛, 讬讗) 讝讛 诪砖讛, 讜专讗讬讛 诇讚讘专 鈥� 讻转讬讘 讛讻讗 [谞讗诪专 讻讗谉]: "讛讬诪谉", 砖诪砖诪注讜 讘讗专诪讬转 谞讗诪谉, 讜讻转讬讘 讛转诐 [讜谞讗诪专 砖诐] 讘讚讘专讬 讛' 注诇 诪砖讛: "讘讻诇 讘讬转讬 谞讗诪谉 讛讜讗" (讘诪讚讘专 讬讘, 讝)! 讜诪砖讬讘讬诐: 转专讬 [砖谞讬] 讛讬诪谉 讛讜讜 [讛讬讜], 讛讗讞讚 讛讜讗 讻讬谞讜讬讜 砖诇 诪砖讛, 讜讛砖谞讬 讛讜讗 讗讚诐 讗讞专 (诪砖讜专专 讘诪拽讚砖 诪爪讗爪讗讬 砖诪讜讗诇).


注讜讚 砖谞讬谞讜 讘讘专讬讬转讗: 诪砖讛 讻转讘 讗转 住驻专讜 讜驻专砖转 讘诇注诐 讜讗讬讜讘. 讜诪注讬专讬诐: 诪住讬讬注讗 诇讬讛 [诪住讬讬注 讛讚讘专] 诇专' 诇讜讬 讘专 诇讞诪讗, 砖讗诪专 专' 诇讜讬 讘专 诇讞诪讗: 讗讬讜讘 讘讬诪讬 诪砖讛 讛讬讛, 讻转讬讘 讛讻讗 [谞讗诪专 讻讗谉]: "诪讬 讬转谉 讗驻讜讗 讜讬讻转讘讜谉 诪诇讬" (讗讬讜讘 讬讟, 讻讙), 讜讻转讬讘 讛转诐 [讜谞讗诪专 砖诐] 讘讚讘专讬 诪砖讛 诇讛': "讜讘诪讛 讬讜讚注 讗驻讜讗" (砖诪讜转 诇讙, 讟讝), 讜讛砖讬诪讜砖 讘诪诇讛 讛诪讬讜讞讚转 "讗驻讜讗" 诪讜专讛 砖讛讬讛 讘讗讜转讜 讝诪谉.


 讜讗讜诪专讬诐: 讗诐 诪讻讗谉 专讗讬讛  讜讗讬诪讗 [讜讗诪讜专]: 砖讘讬诪讬 讬爪讞拽 讛讬讛, 讚讻转讬讘 [砖谞讗诪专]: "诪讬 讗驻讜讗 讛讜讗 讛爪讚 爪讬讚" (讘专讗砖讬转 讻讝, 诇讙)! 讜讗讬诪讗 [讜讗诪讜专]: 讘讬诪讬 讬注拽讘, 讚讻转讬讘 [砖谞讗诪专]: "讗诐 讻谉 讗驻讜讗 讝讗转 注砖讜" (讘专讗砖讬转 诪讙, 讬讗)! 讜讗讬诪讗 [讜讗诪讜专]: 讘讬诪讬 讬讜住祝, 讚讻转讬讘 [砖谞讗诪专]: "讗讬驻讛 讛诐 专注讬诐" (讘专讗砖讬转 诇讝, 讟讝)!


 讜诪砖讬讘讬诐:  诇讗 住诇拽讗 讚注转讱 [讬讻讜诇 诇注诇讜转 注诇 讚注转讱] 诇讜诪专 讻谉, 讚讻转讬讘 [砖讻谉 谞讗诪专]: "诪讬 讬转谉 讘住驻专 讜讬讞拽讜" (讗讬讜讘 讬讟, 讻讙), 讜诪砖讛 讛讜讗 讚讗讬拽专讬 [砖谞拽专讗] "诪讞拽拽", 讚讻转讬讘 [砖谞讗诪专]: "讜讬专讗 专讗砖讬转 诇讜 讻讬 砖诐 讞诇拽转 诪讞拽拽 住驻讜谉" (讚讘专讬诐 诇讙, 讻讗).


专讘讗 讗诪专: 讗讬讜讘 讘讬诪讬 诪专讙诇讬诐 讛讬讛, 讻转讬讘 讛讻讗 [谞讗诪专 讻讗谉]: "讗讬砖 讛讬讛 讘讗专抓 注讜抓 讗讬讜讘 砖诪讜" (讗讬讜讘 讗, 讗), 讜讻转讬讘 讛转诐 [讜谞讗诪专 砖诐] 讘砖诇讬讞转 讛诪专讙诇讬诐 砖砖诇讞诐 诪砖讛 诇讗专抓 诇讘讚讜拽: "讛讬砖 讘讛 注抓 讗诐 讗讬谉" (讘诪讚讘专 讬讙, 讻). 讜砖讜讗诇讬诐: 诪讬 讚诪讬 [讛讗诐 讚讜诪讛 讛讚讘专]? 讛讻讗 [讻讗谉] "注讜抓", 讛转诐 [砖诐] "注抓"! 讜诪砖讬讘讬诐: 讛讻讬 拽讗诪专 诇讛讜 [讻讱 讗诪专 诇讛诐] 诪砖讛 诇讬砖专讗诇 (诇诪专讙诇讬诐): 讛讗诐 讬砖谞讜, 讛讗诐 讞讬 注讜讚 讗讜转讜 讗讚诐 砖砖谞讜转讬讜 讗专讜讻讜转 讻注抓 讜诪讙讬谉 注诇 讚讜专讜 讻注抓? 讜诇讻谉 拽专讗 诇讜 "注抓" 讜诇讗 "注讜抓".


 诪住讜驻专:  讬转讬讘 讛讛讜讗 诪专讘谞谉 拽诪讬讛 [讬讜砖讘 讛讬讛 讗讞讚 讛讞讻诪讬诐 诇驻谞讬] 专' 砖诪讜讗诇 讘专 谞讞诪谞讬, 讜讬转讬讘 讜拽讗诪专 [讜讬讜砖讘 讛讬讛 讜讗讜诪专]: 讗讬讜讘 诇讗 讛讬讛 讜诇讗 谞讘专讗, 砖诇讗 讞讬 讻诇诇 讗讚诐 讻讝讛, 讗诇讗 诪砖诇 讛讬讛. 讗诪专 诇讬讛 [诇讜]: 注诇讬讱, 讻诇讜诪专, 讻讚讬 诇讛讜爪讬讗 讜诇讘讟诇 住讘专讛 讝讜 讗诪专 拽专讗 [讛讻转讜讘]: "讗讬砖 讛讬讛 讘讗专抓 注讜抓 讗讬讜讘 砖诪讜" (讗讬讜讘 讗, 讗), 诇讜诪专 砖讛讬讛 讗讬砖 讻讝讛.


讜诪拽砖讬诐: 讗诇讗 诪注转讛 砖讗转讛 诪讜讻讬讞 诪诪讛 砖谞讗诪专 "讛讬讛" 砖讻讱 诪诪砖 讛讬讛, 诪讛 砖谞讗诪专 讘讚讘专讬 谞转谉 讛谞讘讬讗 诇讚讜讚 "砖谞讬 讗谞砖讬诐 讛讬讜 讘注讬专 讗讞转 讗讞讚 注砖讬专 讜讗讞讚 专砖. 诇注砖讬专 讛讬讛 爪讗谉 讜讘拽专 讛专讘讛 诪讗讚. 讜诇专砖 讗讬谉 讻诇 讻讬 讗诐 讻讘砖讛 讗讞转 拽讟谞讛 讗砖专 拽谞讛 讜讬讞讬讛" (砖诪讜讗诇 讘' 讬讘, 讗鈥撟�), 诪讬 讛讜讛 [讛讗诐 讛讬讛] 讗讬砖 讻讝讛? 讗诇讗 诪砖诇 讘注诇诪讗 [讘诇讘讚], 讛讻讗 谞诪讬 诪砖诇 讘注诇诪讗 [讻讗谉 讙诐 讻谉 诪砖诇 讘诇讘讚]. 讜诪砖讬讘讬诐: 讗诐 讻谉 砖诪砖诇 讛讜讗, 砖诪讜 讜砖诐 注讬专讜 诇诪讛? 讗诇讗 讜讚讗讬 讛讬讛 讗讚诐 讻讝讛. 讜诪讘讬讗讬诐 讚注讛 谞讜住驻转 讘注谞讬谉 讝诪谞讜 砖诇 讗讬讜讘.


专' 讬讜讞谞谉 讜专' 讗诇注讝专 讚讗诪专讬 转专讜讬讬讛讜 [砖讗诪专讜 砖谞讬讛诐]: 讗讬讜讘 诪注讜诇讬 讙讜诇讛 讛讬讛, 砖讘讗讜 诪谉 讛讙讜诇讛 诇讗专抓 讬砖专讗诇 讘专讗砖讬转 讬诪讬 讘讬转 砖谞讬, 讜讘讬转 诪讚专砖讜 讘讟讘专讬讗 讛讬讛. 诪讬转讬讘讬 [诪拽砖讬诐] 注诇 讻讱 诪诪讛 砖砖谞讬谞讜 讘讘专讬讬转讗: 讬诪讬 砖谞讜转讬讜 砖诇 讗讬讜讘 讛讬讜 诪砖注讛 砖谞讻谞住讜 讬砖专讗诇 诇诪爪专讬诐 讜注讚 砖讬爪讗讜, 诪砖诪注 砖讞讬 讘讝诪谞讬诐 讛讛诐, 讜诇讗 讻诪讜 砖讗诪专讜 砖讞讬 讘专讗砖讬转 讬诪讬 讘讬转 砖谞讬!

